ভারতীয় বোলিং যদি মহেন্দ্র সিংহ ধোনির চিন্তার কারণ হয়, তাহলে তিনি নিশ্চয়ই প্রার্থনা করবেন, ব্রিসবেনে বৃষ্টি হোক।
গাব্বায় যে ধরনের পিচ তৈরি হয়েছে শুক্রবার সিরিজের দ্বিতীয় একদিনের ম্যাচের জন্য, সেটাকে অস্ট্রেলিয়ার সেরা ব্যাটিং উইকেট আখ্যা দিচ্ছেন অনেকে। পার্‌থে ৩০৯ তাড়া করে জিতে গিয়েছিল অস্ট্রেলিয়া। গাব্বায় তার চেয়েও বেশি রানের খেলা হতে যাচ্ছে বলে পূর্বাভাস। একইসঙ্গে বৃষ্টির পূর্বাভাসও রয়েছে। তবে আবহাওয়াকে ছাপিয়ে আগ্রহের কেন্দ্রে ফের বাইশ গজ।
পাটা উইকেটের কারণে ওয়ান ডে ক্রিকেট পুরোপুরি ব্যাটসম্যানদের খেলা হয়ে গিয়েছে বলে অভিযোগ উঠছে। এমনকী, ওয়ান ডে ক্রিকেটে সংস্কারের ডাক দিয়েছেন বিশেষজ্ঞরা। সুনীল গাওস্কর বলেছেন, একদিনের ক্রিকেটে গোলাপি বল চালু করা হোক। তাহলে ব্যাট ও বলের মধ্যে ভারসাম্য কিছুটা ফেরানো যাবে। আবার জেফ লসনের মতো প্রাক্তন অস্ট্রেলীয় পেসার মনে করছেন, অবিলম্বে চওড়া এবং ভারী ব্যাট ব্যবহারের ওপর নিষেধাজ্ঞা আরোপ করা উচিত আইসিসি’র। না হলে একদিনের ক্রিকেটে বোলারদের রক্ষা করা যাবে না।
গাব্বার উইকেট দেখে গাওস্কর বা লসনকে যদিও অন্য গ্রহের বাসিন্দা মনে হতে পারে। বোলারদের রাতের ঘুম কেড়ে নেওয়ার মতো পাটা উইকেট। অস্ট্রেলীয় অলরাউন্ডার জেমস ফকনার বলে গেলেন, ‘‘এখানে কবে শেষ বোলারদের উইকেট হয়েছে মনে পড়ছে না। বড় রানের খেলা হতে যাচ্ছে, ধরে রাখাই যায়।’’ বড় রান মানে কত? একটা নমুনা পেশ করা যেতে পারে। বিগ ব্যাশে নিয়মিতভাবে গাব্বায় ১৬০-১৬৫ রান উঠেছে। অনুমান, শুক্রবারের ম্যাচে আবহাওয়া ঠিক থাকলে ৩৫০-এর পিচ তৈরি।     
এই পূর্বাভাস নিশ্চয়ই ভারতীয়দের খুশি করবে না। একে তো দেশের মাটিতে দক্ষিণ আফ্রিকাকে চূর্ণ করা দুই স্পিনার অশ্বিন এবং জাডে়জাকে নিস্তেজ দেখিয়েছে পার্‌থে। তার ওপর পেস বোলিং বিভাগেও দুশ্চিন্তা রয়েছে। মহম্মদ শামি ছিটকে গিয়েছেন। ইশান্তের ফিটনেস নিয়ে সংশয় ছিল। তবু প্রাক্-ম্যাচ প্রস্তুতিতে দেখে মনে হয়েছে, ইশান্ত হয়তো ভুবনেশ্বরের জায়গায় ফিরছেন। ভরসা বলতে পার্‌থে উৎসাহব্যঞ্জক অভিষেক ঘটানো বারিন্দর স্রান।
সবচেয়ে তাৎপর্যপূর্ণ, দু’দলের মানসিকতায় তফাত। অস্ট্রেলিয়া পাল্টে যাওয়া ওয়ান ডে ক্রিকেটের সঙ্গে মানিয়ে নিতে পারছে। তারা অতি-আক্রমণাত্মক ক্রিকেট খেলছে। স্টিভ স্মিথরা ৩০৯ তাড়া করতে গিয়েও ঘাবড়ে যাচ্ছেন না। সেখানে ধোনিরা পুরনো আমলের উইকেট হাতে রেখে শেষ দশ ওভারে মারার রণনীতি নিয়ে পড়ে থাকছেন। এই ধরনের ক্রিকেট গত বিশ্বকাপেই অচল হয়ে পড়েছে। অস্ট্রেলিয়ায় সেই বিশ্বকাপেই নতুন ধরনের ক্রিকেট খেলা শুরু করে ব্রেন্ডন ম্যাকালামের নিউজিল্যান্ড। ৩০ বলে ৪০ নয়, টি-টোয়েন্টি যুগে ব্যাটিংটাই এখন হয়ে গিয়েছে ৩০ বলে ৫০ রানের।
গাব্বায় আজ, শুক্রবার তাই শুধুই সিরিজে ফিরে আসার লড়াই নয় মহেন্দ্র সিংহ ধোনির টিমের কাছে। পাল্টে যাওয়া একদিনের ক্রিকেটের সঙ্গে তাল মেলানোর অগ্নিপরীক্ষাও।  




যে পাঁচ দ্বৈরথের ওপর ম্যাচের ভাগ্য
ধোনি বনাম হেজলউড
			মিচেন জনসন অবসর নিয়ে ফেলেছেন। চোটের জন্য নেই মিচেল স্টার্ক। অস্ট্রেলিয়ার বোলিংকে চলতি সিরিজে নেতৃত্ব দিচ্ছেন জশ হেজলউড। প্রথম ম্যাচে ১৭১ করে দুরন্ত ফর্মে রোহিত শর্মা। নতুন বলে হেজলউড। উল্টোদিকে ওপেনার রোহিত। শুরুতেই টানটান লড়াই।
বিরাট বনাম জোয়েল
			অস্ট্রেলিয়ার নবাগত বাঁহাতি পেসার জোয়েল প্যারিস। প্রথম ম্যাচে কিছু করতে পারেননি। তবু বিরাট কোহলিকে অফস্টাম্পের বাইরে সতর্ক থাকতে হবে তাঁর বোলিং নিয়ে।
ধোনি বনাম ফকনার
			স্লগ ওভারের দুই বাদশা। ধোনি অনেক অভিজ্ঞ কিন্তু জেমস ফকনারকে হালফিলে সেরা ফিনিশার বলা হচ্ছে। কী ব্যাট হাতে, কী বোলার হিসাবে। ব্যাটসম্যান ধোনির সঙ্গে বোলার ফকনারের টক্কর অন্যতম সেরা আকর্ষণ হতে পারে শুক্রবারের ব্রিসবেনে।
অশ্বিন বনাম স্মিথ
			ভারতীয় বোলারদের কাছে নিশি-আতঙ্ক হয়ে দাঁড়িয়েছেন স্টিভ স্মিথ। বিশ্বকাপ সেমিফাইনালে সেঞ্চুরি করে হারিয়ে দিয়েছিলেন। পার্‌থেও ম্যাচ নিয়ে চলে যান। মাঝের ওভারে অশ্বিনের সঙ্গে স্মিথের লড়াই খুবই গুরুত্বপূর্ণ হতে যাচ্ছে। স্মিথ রানমেশিন কি বিদেশে থামাতে পারবেন অশ্বিন?
স্রান বনাম ম্যাক্সওয়েল পার্‌থে অভিষেক ম্যাচেই সফল বারিন্দর সিংহ স্রান। রান পাননি গ্লেন ম্যাক্সওয়েল। কিন্তু কে না জানে, নিজের দিনে বোলারদের খুন করতে পারেন ম্যাক্সি। স্লগ ওভারে বল করতে এলে স্রান পড়তে পারেন ম্যাক্সি-ঝড়ের মুখে। যা তাঁর স্নায়ুর পরীক্ষা নেবে।